Κοινή θέση (ΕΚ) αριθ. 40/2003

που καθορίσθηκε από το Συμβούλιο στις 28 Μαρτίου 2003

για την έκδοση του κανονισμού (ΕΚ) αριθ. .../2003 του Ευρωπαϊκού Κοινοβουλίου και του Συμβουλίου, της ..., για τη θέσπιση ενός μεταβατικού συστήματος διαμετακόμισης για τα βαρέα φορτηγά οχήματα που διέρχονται από την Αυστρία για το 2004

(2003/C 214 E/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος 1,

την πρόταση της Επιτροπής(1),

τη γνώμη της Ευρωπαϊκής Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Το άρθρο 11 παράγραφος 2 στοιχείο α) του πρωτοκόλλου 9 της πράξης προσχώρησης της Δημοκρατίας της Αυστρίας στην Ευρωπαϊκή Ένωση(4) προβλέπει ότι το σύστημα των οικοσημείων λήγει στις 31 Δεκεμβρίου 2003.

(2) Το Ευρωπαϊκό Συμβούλιο του Λάκεν, της 14ης και 15ης Δεκεμβρίου 2001, ζήτησε με το σημείο 58 των συμπερασμάτων του να παραταθεί το σύστημα των οικοσημείων, ως προσωρινή λύση. Η παράταση αυτή εντάσσεται στο πλαίσιο της προστασίας του περιβάλλοντος στις ευπαθείς ζώνες, όπως στην περιοχή των Άλπεων. Το Ευρωπαϊκό Συμβούλιο της Κοπεγχάγης, της 12ης και 13ης Δεκεμβρίου 2002, ζήτησε με το σημείο 35 των συμπερασμάτων του από το Συμβούλιο να εκδώσει, πριν από το τέλος του 2002, κανονισμό για την προσωρινή λύση όσον αφορά τη διέλευση βαρέων φορτηγών οχημάτων μέσω της Αυστρίας κατά το διάστημα 2004-2006.

(3) Το μέτρο αυτό είναι αναγκαίο εν αναμονή της έκδοσης της πρότασης-πλαισίου για τη χρέωση της χρήσης των υποδομών, όπως προβλέπεται από τη Λευκή Βίβλο για την ευρωπαϊκή πολιτική μεταφορών με ορίζοντα το έτος 2010, την οποία η Επιτροπή δήλωσε ότι προτίθεται να υποβάλει το 2003.

(4) Τα απαιτούμενα μέτρα για την εφαρμογή του παρόντος κανονισμού θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5).

(5) Θα πρέπει, επομένως, να θεσπισθεί μεταβατικό σύστημα διαμετακόμισης για το έτος 2004,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τους σκοπούς του παρόντος κανονισμού, νοούνται ως:

α) "όχημα", το όχημα, όπως ορίζεται από το άρθρο 2 του κανονισμού (ΕΟΚ) αριθ. 881/92, του Συμβουλίου, της 26ης Μαρτίου 1992, σχετικά με την πρόσβαση στην αγορά των οδικών εμπορευματικών μεταφορών μέσα στην Κοινότητα, οι οποίες έχουν ως σημείο αναχώρησης ή προορισμού το έδαφος κράτους μέλους ή διέρχονται από το έδαφος ενός ή περισσοτέρων κρατών μελών(6)·

β) "διεθνείς μεταφορές", οι διεθνείς μεταφορές, όπως ορίζονται από το άρθρο 2 του κανονισμού (ΕΟΚ) αριθ. 881/92·

γ) "κυκλοφορία διέλευσης μέσω της Αυστρίας", η κυκλοφορία που διέρχεται από το αυστριακό έδαφος με προορισμό και με προέλευση το εξωτερικό·

δ) "βαρύ φορτηγό όχημα", κάθε μηχανοκίνητο όχημα, μέγιστου επιτρεπόμενου βάρους άνω των 7,5 τόνων, το οποίο έχει λάβει άδεια κυκλοφορίας σε ένα κράτος μέλος και χρησιμοποιείται για τη μεταφορά εμπορευμάτων, και όλοι οι συνδυασμοί ρυμουλκουμένων ή ημιρυμουλκουμένων, μέγιστου επιτρεπόμενου βάρους άνω των 7,5 τόνων, που έλκονται από μηχανοκίνητο όχημα το οποίο έχει λάβει άδεια κυκλοφορίας σε ένα κράτος μέλος, μέγιστου επιτρεπόμενου βάρους το πολύ 7,5 τόνων·

ε) "οδική εμπορευματική διαμετακόμιση μέσω της Αυστρίας", η διέλευση βαρέων φορτηγών οχημάτων μέσω της Αυστρίας, είτε τα οχήματα αυτά κυκλοφορούν κενά, είτε με φορτίο·

στ) "διμερείς διαδρομές", οι διεθνείς μεταφορές σε διαδρομές που εκτελούνται από ένα όχημα, των οποίων το σημείο αναχώρησης ή άφιξης βρίσκεται στην Αυστρία και το σημείο άφιξης ή αναχώρησης βρίσκεται, αντιστοίχως, σε άλλο κράτος μέλος και όπου σε συνδυασμό με τις εν λόγω διαδρομές εκτελούνται διαδρομές με κενό όχημα.

Άρθρο 2

Ο παρών κανονισμός εφαρμόζεται στις διεθνείς οδικές εμπορευματικές μεταφορές σε διαδρομές που εκτελούνται στο έδαφος της Κοινότητας. Το μεταβατικό σύστημα διαμετακόμισης δεν συνεπάγεται άμεσο περιορισμό του αριθμού των διελεύσεων μέσω Αυστρίας.

Άρθρο 3

1. Για τις διαδρομές οι οποίες περιλαμβάνουν οδική εμπορευματική διαμετακόμιση μέσω της Αυστρίας εφαρμόζεται, υπό την επιφύλαξη των διατάξεων του παρόντος άρθρου, το καθεστώς που ορίζεται για τις διαδρομές που εκτελούνται για ίδιο λογαριασμό και για τις διαδρομές που εκτελούνται για λογαριασμό τρίτων από την πρώτη οδηγία του Συμβουλίου, της 23ης Ιουλίου 1962, σχετικά με τη θέσπιση κοινών κανόνων για ορισμένες οδικές μεταφορές εμπορευμάτων(7), και τον κανονισμό (ΕΟΚ) αριθ. 881/92.

2. Από την 1η Ιανουαρίου 2004 έως την 31η Δεκεμβρίου 2004, εφαρμόζονται οι ακόλουθες διατάξεις:

α) η διέλευση των βαρέων φορτηγών οχημάτων τύπου EURO 4 δεν υπάγεται στο μεταβατικό σύστημα διαμετακόμισης·

β) η διέλευση των βαρέων φορτηγών οχημάτων τύπου EURO 0 απαγορεύεται, εξαιρουμένης της διέλευσης των βαρέων φορτηγών οχημάτων τύπου EURO 0 που έχουν λάβει άδεια κυκλοφορίας στην Ελλάδα ή την Πορτογαλία και της διέλευσης ορισμένων εξαιρετικά εξειδικευμένων οχημάτων υψηλού κόστους και μεγάλης διάρκειας ζωής από οικονομική άποψη·

γ) οι συνολικές εκπομπές NOx από βαρέα φορτηγά οχήματα που διέρχονται από την Αυστρία υπό καθεστώς διαμετακόμισης καθορίζονται σύμφωνα με τις τιμές που δίδει για το οικείο έτος το παράρτημα I·

δ) η τιμή των συνολικών εκπομπών NOx από βαρέα φορτηγά οχήματα καθορίζεται με ένα μεταβατικό σύστημα διαμετακόμισης. Στο σύστημα αυτό, κάθε βαρύ φορτηγό όχημα που διασχίζει την Αυστρία χρειάζεται έναν ορισμένο αριθμό σημείων που αντιστοιχούν στο επίπεδο εκπομπών NOx [επιτρεπόμενη τιμή στο πλαίσιο της συμμόρφωσης της παραγωγής (COP) ή τιμή που απορρέει από την έγκριση τύπου]. Η μέθοδος υπολογισμού και διαχείρισης των εν λόγω σημείων περιγράφεται στο παράρτημα II·

ε) η Αυστρία χορηγεί και διαθέτει εγκαίρως τα σημεία που είναι αναγκαία για τη διαχείριση του μεταβατικού συστήματος διαμετακόμισης, σύμφωνα με το παράρτημα II, όσον αφορά τα βαρέα φορτηγά οχήματα που διέρχονται από την Αυστρία υπό καθεστώς διαμετακόμισης·

στ) η συνολική ποσόστωση εκπομπών NOx που θα χορηγηθεί για το 2004 είναι όμοια με εκείνην που χορηγείται δυνάμει του συστήματος οικοσημείων για το 2003. Η διαχείριση και κατανομή της στα κράτη μέλη γίνεται από την Επιτροπή των Ευρωπαϊκών Κοινοτήτων βάσει των αρχών που εφαρμόζονται και στο σύστημα οικοσημείων το 2003, σύμφωνα με τις διατάξεις του κανονισμού (ΕΚ) αριθ. 3298/94(8)·

ζ) η ανακατανομή των σημείων του κοινοτικού αποθέματος σταθμίζεται σύμφωνα με τα κριτήρια του άρθρου 8 παράγραφος 2 του κανονισμού (ΕΚ) αριθ. 3298/94 και, ειδικότερα, σύμφωνα με την πράγματι γενομένη χρήση των σημείων που κατανέμονται στα κράτη μέλη, καθώς και τις συγκεκριμένες ανάγκες των μεταφορέων που διέρχονται από την Αυστρία μέσω της διαδρομής Lindau-Bregenz-St. Margarethen ("Hörbanz-Transit").

3. Εάν η πρόταση για το ευρωπαϊκό σήμα κυκλοφορίας για τη χρέωση της χρήσης των υποδομών δεν έχει εγκριθεί ως την 31η Δεκεμβρίου 2004, όλες οι διατάξεις που προβλέπονται από την παράγραφο 2 διατηρούνται σε ισχύ για ένα ακόμη έτος και, εφόσον η εν λόγω πρόταση δεν εγκριθεί μέχρι την 31η Δεκεμβρίου 2005, επί ένα επιπλέον έτος το πολύ. Στην περίπτωση αυτή, η Επιτροπή, με τη βοήθεια ενός ανεξάρτητου εμπειρογνώμονα, θα προβεί σε ανάλυση της κυκλοφορίας των οχημάτων τύπου EURO 4 που διέρχονται από την Αυστρία· οι ποσότητες διαθέσιμων σημείων που προβλέπονται από το παράρτημα I για τα έτη 2005 και 2006 θα προσαρμοστούν βάσει της εν λόγω ανάλυσης, μέσα στις αντίστοιχες ζώνες ποσοστώσεων, σύμφωνα με την διαδικασία του άρθρου 5.

Άρθρο 4

1. Ενόσω θα εφαρμόζονται οι διατάξεις του άρθρου 3 παράγραφος 2 και, όπου συντρέχει η περίπτωση, του άρθρου 3 παράγραφος 3, τα κράτη μέλη, στο πλαίσιο της αμοιβαίας συνεργασίας τους, λαμβάνουν τα αναγκαία και συμβατά με τη συνθήκη μέτρα για την αποφυγή των καταχρήσεων όσον αφορά το μεταβατικό σύστημα διαμετακόμισης.

2. Οι μεταφορείς, κάτοχοι κοινοτικής άδειας η οποία έχει εκδοθεί από τις αρμόδιες αρχές της Αυστρίας, δεν έχουν το δικαίωμα να εκτελούν διεθνείς εμπορευματικές μεταφορές σε διαδρομές κατά τις οποίες δεν λαμβάνει χώρα ούτε φόρτωση ούτε εκφόρτωση στην Αυστρία. Όλες αυτές οι διαδρομές που συνεπάγονται διέλευση μέσω της Αυστρίας υπόκεινται ωστόσο στις διατάξεις του άρθρου 3.

3. Στο μέτρο που είναι απαραίτητο, κάθε μέθοδος ελέγχου, συμπεριλαμβανομένων των ηλεκτρονικών συστημάτων που έχουν σχέση με την εφαρμογή του άρθρου 3, εγκρίνεται σύμφωνα με τη διαδικασία του άρθρου 5.

Άρθρο 5

1. Η Επιτροπή επικουρείται από επιτροπή.

2. Στις περιπτώσεις που γίνεται παραπομπή στο παρόν άρθρο, εφαρμόζονται τα άρθρα 3 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

3. Η επιτροπή θεσπίζει τον εσωτερικό κανονισμό της.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 103 Ε της 30.4.2002, σ. 230.

(2) ΕΕ C 221 της 17.9.2002, σ. 84.

(3) Γνώμη του Ευρωπαϊκού Κοινοβουλίου της 12ης Φεβρουαρίου 2003 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 28ης Μαρτίου 2003 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ C 241 της 29.8.1994, σ. 361.

(5) ΕΕ L 184 της 17.7.1999, σ. 23.

(6) ΕΕ L 95 της 9.4.1992, σ. 1· κανονισμός όπως τροποποιήθηκε από τον κανονισμό (ΕΚ) αριθ. 484/2002 του Ευρωπαϊκού Κοινοβουλίου και του Συμβουλίου (ΕΕ L 76 της 19.3.2002, σ. 1).

(7) ΕΕ 70 της 6.8.1962, σ. 2005· οδηγία όπως τροποποιήθηκε τελευταία από τον κανονισμό (ΕΟΚ) αριθ. 881/92.

(8) Κανονισμός (ΕΚ) αριθ. 3298/94 της Επιτροπής, της 21ης Δεκεμβρίου 1994, για τη θέσπιση μέτρων που αφορούν το σύστημα κατανομής οικοσημείων για βαρέα φορτηγά οχήματα διερχόμενα από την Αυστρία (ΕΕ L 341 της 30.12.1994, σ. 20)· κανονισμός όπως τροποποιήθηκε τελευταία από τον κανονισμό (ΕΚ) αριθ. 2012/2000 του Συμβουλίου (ΕΕ L 241 της 26.9.2000, σ. 18).

ΠΑΡΑΡΤΗΜΑ I

ΣΗΜΕΙΑ ΖΩΝΩΝ ΠΟΣΟΣΤΩΣΕΩΝ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

ΥΠΟΛΟΓΙΣΜΟΣ ΚΑΙ ΔΙΑΧΕΙΡΙΣΗ ΤΩΝ ΣΗΜΕΙΩΝ

1. Κάθε φορά που διασχίζει τα αυστριακά σύνορα (προς οποιαδήποτε κατεύθυνση) ο οδηγός βαρέος φορτηγού οχήματος πρέπει να επιδεικνύει:

α) ένα έγγραφο που να αναφέρει την τιμή συμμόρφωσης της παραγωγής για τις εκπομπές NOx του εν λόγω οχήματος·

β) μια ισχύουσα κάρτα σημείων, την οποία έχει εκδώσει η αρμόδια αρχή.

Όσον αφορά το στοιχείο α):

Για τα βαρέα φορτηγά οχήματα τύπου EURO 0, EURO 1, EURO 2, EURO 3, τα οποία έλαβαν άδεια κυκλοφορίας μετά την 1η Οκτωβρίου 1990, το έγγραφο που αναφέρει την τιμή συμμόρφωσης της παραγωγής πρέπει να έχει τη μορφή πιστοποιητικού, εκδοθέντος από την αρμόδια αρχή, και να αναφέρει τον πιστοποιημένο ανεκτό όγκο εκπομπών NOx, στο πλαίσιο της συμμόρφωσης της παραγωγής, ή τη μορφή πιστοποιητικού έγκρισης τύπου, το οποίο να αναφέρει την ημερομηνία έγκρισης και τα μετρηθέντα επίπεδα για σκοπούς έγκρισης τύπου. Στην περίπτωση του δεύτερου πιστοποιητικού, ο ανεκτός όγκος εκπομπών NOx, στο πλαίσιο της συμμόρφωσης της παραγωγής, συνάγεται με την προσαύξηση κατά 10 % του επιπέδου που καθορίζεται για την έγκριση τύπου. Η τιμή που καθορίζεται για ένα όχημα δεν μπορεί να τροποποιηθεί καθ' όλη τη διάρκεια ζωής του οχήματος.

Η τιμή συμμόρφωσης της παραγωγής καθορίζεται σε 15,8 g/kWh για τα βαρέα φορτηγά οχήματα που έλαβαν άδεια κυκλοφορίας πριν από την 1η Οκτωβρίου 1990, καθώς και για τα βαρέα φορτηγά οχήματα για τα οποία δεν έχει εκδοθεί πιστοποιητικό.

Όσον αφορά το στοιχείο β):

Η κάρτα/δείκτης σημείων περιέχει έναν ορισμένο αριθμό σημείων, θεωρείται δε ως εξής με βάση την τιμή συμμόρφωσης της παραγωγής:

1. 1 g/kWh NOx, υπολογιζόμενο σύμφωνα με το στοιχείο α) του σημείου 1, αντιστοιχεί σε ένα σημείο·

2. τα κλάσματα του γραμμαρίου στρογγυλοποιούνται στον επόμενο ακέραιο αριθμό, εάν ισούνται με 0,5 ή το υπερβαίνουν, και στον προηγούμενο ακέραιο αριθμό, στις λοιπές περιπτώσεις.

2. Η Επιτροπή, αποφασίζοντας σύμφωνα με τη διαδικασία του άρθρου 5, υπολογίζει, ανά τρίμηνο, τον αριθμό διαδρομών, καθώς και το μέσο επίπεδο εκπομπών NOx από βαρέα φορτηγά οχήματα, και τηρεί στατιστικές με κατανομή ανά εθνικότητα.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Έχοντας υπόψη το άρθρο 71 παράγραφος 1 της συνθήκης ΕΚ, και στα πλαίσια της διαδικασίας συναπόφασης σύμφωνα με το άρθρο 251 της συνθήκης ΕΚ, το Συμβούλιο καθόρισε την κοινή του θέση όσον αφορά σχέδιο κανονισμού για τη θέσπιση ενός συστήματος οικοσημείων που εφαρμόζεται στα βαρέα φορτηγά οχήματα που διέρχονται από την Αυστρία για το 2004, στις 28 Μαρτίου 2003.

Για τον καθορισμό της κοινής του θέσης, το Συμβούλιο έλαβε υπόψη τη γνώμη του Ευρωπαϊκού Κοινοβουλίου σε πρώτη ανάγνωση, της 12ης Φεβρουαρίου 2003(1), και τη γνώμη της Ευρωπαϊκής Οικονομικής και Κοινωνικής Επιτροπής της 29ης Μαΐου 2002(2). Η Επιτροπή των Περιφερειών αποφάσισε να μη γνωμοδοτήσει.

Σκοπός του σχεδίου κανονισμού, όπως προτείνεται από την Επιτροπή, είναι η παράταση των κύριων στοιχείων του υφιστάμενου συστήματος οικοσημείων -το οποίο εφαρμόζεται στα βαρέα φορτηγά οχήματα που διέρχονται από την Αυστρία και το οποίο λήγει στις 31 Δεκεμβρίου 2003- κατά το έτος 2004. Προβλέπεται επίσης ενδεχόμενη παράταση κατά το 2005 και το 2006. Το σύστημα οικοσημείων αποσκοπεί στη μείωση των αρνητικών επιπτώσεων στο περιβάλλον οι οποίες προέρχονται από τη διέλευση βαρέων φορτηγών οχημάτων μέσω της Αυστρίας. Κάθε φορτηγό πρέπει να "πληρώσει" ένα ορισμένο αριθμό οικοσημείων για κάθε διέλευση μέσω της Αυστρίας, ο οποίος αντιστοιχεί στην κατηγορία που ανήκει το φορτηγό (EURO 0, 1, 2, 3). Τα φορτηγά που ρυπαίνουν περισσότερο (EURO 0) πληρώνουν τα περισσότερα οικοσημεία.

II. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Όσον αφορά την πρόταση της Επιτροπής, το Συμβούλιο συμφώνησε για τη θέσπιση "μεταβατικού συστήματος διαμετακόμισης" για το 2004. Το Συμβούλιο συμφώνησε επίσης ότι το εν λόγω σύστημα θα παραταθεί κατά το 2005 και το 2006 σε περίπτωση που η πρόταση για το ευρωπαϊκό σήμα τέλους κυκλοφορίας (Eurovignette) για τη χρέωση της χρήσης της υποδομής δεν έχει εκδοθεί μέχρι τις 31 Δεκεμβρίου 2004 και τις 31 Δεκεμβρίου 2005, αντίστοιχα.

Ωστόσο, το Συμβούλιο, περιέλαβε ορισμένες αλλαγές στην κοινή του θέση για το σχέδιο κανονισμού. Με σκοπό να προωθήσει τη χρήση φιλικών προς το περιβάλλον φορτηγών, το Συμβούλιο απαγόρευσε τη διέλευση οχημάτων τύπου EURO 0, εκτός αυτών που έχουν λάβει άδεια κυκλοφορίας στην Ελλάδα ή την Πορτογαλία -λαμβάνοντας υπόψη τη δομή του στόλου των βαρέων φορτηγών οχημάτων σε αυτά τα κράτη μέλη- και ορισμένων εξαιρετικά εξειδικευμένων οχημάτων υψηλού κόστους και μεγάλης διάρκειας ζωής από οικονομική άποψη.

Επιπλέον, η διέλευση οχημάτων τύπου EURO 4 (τα πλέον καθαρά οχήματα) δεν θα υπάγεται στο μεταβατικό σύστημα διαμετακόμισης. Σε περίπτωση πάντως παράτασης του συστήματος κατά το 2005 και το 2006, η Επιτροπή θα πρέπει να προβεί σε ανάλυση της διέλευσης οχημάτων τύπου EURO 4 και να μειώσει το σύνολο των διαθέσιμων οικοσημείων εντός των αντίστοιχων ζωνών ποσοστώσεων όπως παρατίθενται στο παράρτημα I της κοινής θέσης του Συμβουλίου. Σε περίπτωση μη διέλευσης οχημάτων τύπου EURO 4, θα πρέπει να τηρηθεί το σύνολο της ζώνης ποσόστωσης "μέγιστο". Σε περίπτωση διέλευσης οχημάτων τύπου EURO 4, το σύνολο των προς διανομή σημείων από το 2005 και μετά θα πρέπει να μειωθεί, σύμφωνα με τα πορίσματα της ανάλυσης της Επιτροπής, εντός των ορίων της αντίστοιχης ζώνης ποσόστωσης "ελάχιστο".

Η κοινή θέση του Συμβουλίου επιδιώκει την ισορροπία μεταξύ, αφενός, των ανησυχιών για την προστασία του περιβάλλοντος σε ευαίσθητες περιοχές όπως στην περιοχή των Άλπεων και, αφετέρου, των ανησυχιών σχετικά με την εφαρμογή της αρχής της ελεύθερης κυκλοφορίας των αγαθών στην Ένωση.

III. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Με βάση τα στοιχεία που αναφέρονται στην ανάλυση της κοινής θέσης του Συμβουλίου, το Συμβούλιο εξέτασε προσεκτικά τις τροπολογίες του Ευρωπαϊκού Κοινοβουλίου. Το Συμβούλιο δεν μπόρεσε να δεχθεί καμία από τις τροπολογίες.

(1) Δεν έχει ακόμα δημοσιευθεί ακόμη στην Επίσημη Εφημερίδα.

(2) ΕΕ C 221 της 17.9.2002, σ. 84.